KHL-seura Jokereiden toimitusjohtaja Jukka Kohonen kiistää torstaina viestimissä esitetyt tiedot Teemu Selänteelle tarjotusta miljoonapalkasta.

Jokerien johto kiistää rahallisen tarjouksen Teemu Selänteelle. JENNI GÄSTGIVAR

Ilta-Sanomien mukaan Jokerit olisi valmis maksamaan Selänteelle ensi kaudesta jopa 7,7 miljoonaa euroa.

- Emme tiedä, mistä tällaisia tietoja tulee. Luulen, että GM Jari Kurri, valmentaja Erkka Westerlund, pelaajakoordinaattori Janne Vuorinen, minä ja Harry Harkimo ollaan tästä yhtä tietämättömiä. Jos joku on tällaisen tarjouksen tehnyt, se ei ole tänne toimistolle asti tullut ollenkaan, Kohonen kertoi.

Hän sanoi kuulleensa samanlaisia tietoja radiosta, mutta palkkiosumma oli neljä miljoonaa dollaria.

- Ei meillä ole sellaista suunnitelmaa, eikä semmoisia rahojakaan.

Kohonen ja pelaajakoordinaattori Vuorinen kertoivat, ettei Selänteelle ole tehty rahallista tarjousta.